**Алғысөз**

Жалпы адамзат баласының көне, ежелгі дәуірлердегі тарихына назар аударсақ, алғашқы адамдардың әлеуметтік ұйымының үнемі дамып, жетіліп отырғанын көреміз. Олардың ұзаққа созылған тарихи жолында тобырдан бастап халық, ұлт деңгейіне дейін көтерілгені белгілі. Адамдардың барлық кезеңдердегі қауымдастығын жалпылама түрде ғылымда жиі қолданылатын этнос деген терминмен көрсетсек, онда оның тірі организм секілді өзіне тән қасиеттер мен қабілеттерінің біріне – этностың өзін-өзі қорғай алуы, сақтай алуы қасиеті жатады. Осындай қасиеттер мен қабілеттер барлық этностарды тарихтың түрлі соқпақтарынан алып өтіп, бүгінгі замандағы ұлттар, халықтар қатарына қосып отыр. Ал аталған қасиеттерін жоғалтқан этностар болса, олар тарихтың әр кезеңінде жойылуға мәжбүр болды немесе өзінен күшті бір этностың құрамына қосылып, өзінің этникалық бағытынан, даму жолынан айырылып отырды. Дүниежүзілік тарихта, тіпті ежелгі және ортағасырлардағы Қазақстан тарихынан бұған қатысты көптеген мысалдарды келтіруге болады.

Халықтың не ұлттың өзін-өзі қорғай алу қасиеті – этностың бойындағы жауынгерлік, әскери өнерімен ерекшеленеді. Негізінен ер-азаматтар арасынан суырылып шығып, өзінің жеке басындағы ержүректік, қайсарлық, батылдық, намысқойлық, ақылдылық қасиеттер арқылы кез келген адам батырлар қатарына қосылады. Сонымен бірге олардың қоғамның басқа да ер азаматтарын ұйымдастырып, оларға басшылық жасап, ортақ халықтық мүдде үшін күрестер мен ұрыстарда жеңістерге жетуі тұлғаны қолбасшылық дәрежеге көтереді, даңққа бөлейді, атағын асқақтатады. Осылайша, атақты батырлар мен ерлердің көп болуы елдің атын шығарады, елдің немесе этностың өміршеңдігін көрсетеді.

Мемлекеттердің пайда болып, олардың орталық атқару билік жүйелері қалыптасқан кезде, ол мейлі шаньюй, гуньма, қаған, хан, патша, сұлтан, шах болсын, бірінші басшының негізгі құқығына - елді басқару жатты. Антикалық авторлардың еңбектеріндегі скифтердегі билеушілердің пайда болуы туралы, көне қытай тіліндегі ғұнндар мен үйсін тайпаларындағы билеушілердің ерекше қасиеттері туралы, сондай-ақ көне түріктердегі қағандар туралы дерек мәліметтерінде билеушілердің бәріне ортақ бір белгі, ол – билеушілердің бәріне адамдарды басқару құқығы Көктің бұйрығымен жүзеге асқан екен. Сонымен бірге Көктің тапсырмасымен жер бетіндегі адамдарды басқару құқығына ие болған тұлға – Көктің алдында одан туындайтын міндетті мойнына алады. Негізгі құқықтан туындайтын міндет, ол – өзі басқарып отырған ел мен жерді сыртқы күштерден қорғау міндеті болды. Ол үшін билеуші тұлға соған лайықты болуы шарт болатын. Сол себепті де ежелгі және ортағасырларда билеуші әулеттің мұрагерлеріне, яғни болашақ мемлекет басшыларына әскери, қолбасшылық өнерді игеру міндетті болып саналды. Ал билікке келген әрбір әулет өкіліне басқа да жоғары атақ-лауазымдармен бірге – жоғары бас қолбасшы атағы беріліп отырылды. Олар бір елге жорыққа аттанып жеңіске жетсе немесе көрші мемлекеттердің шабуылдарына тойтарыс берсе, онда барлық атақ та, даңқ та, абырой мен бедел де билеушіге берілді. Ал осылардың бәрін жүзеге асырған батырлар мен қолбасылар жоғары бас қолбасшының көлеңкесінде қалып отырды. Сол себепті де мемлекеттік билік жүйесі өмір сүріп тұрған кезеңде батырлардың есімдері кең таныла бермейді.

Ал тарихтың белгілі бір кезеңінде мемлекеттік жүйе құлдырауға түсіп, орталық атқару билігі әлсіреп, тіпті жойылып, оның орнына жекелеген аймақтарда түрлі билік орындары құрылған жағдайды тарихта саяси бытыраңқылық деп атайды. Саяси бытыраңқылықты әр халық өз тарихында әртүрлі жағдайда, әртүрлі кезеңдерде басынан өткерді. Саяси бытыраңқылық орын алған елде мемлекеттің орталық билік жүйесі болмағандықтан ортақ билеуші де болмайды. Соған байланысты оның негізгі міндеті – ел мен жерді сыртқы жаулардан қорғау міндеті орындалмай қалады. Міне, осындай ел басына қауіп-қатер төнген күндерде ел мен жерді қорғау міндетін елдің өз ішінен шыққан ер мінезді тұлғалардың – батырлардың иығына түседі.

Қазақ хандығының тарихында саяси бытыраңқылық XVIII ғасыр басында Тәуке хан қайтыс болғаннан кейін қалыптасады. Оған дейін Қазақ хандығы Жоңғар хандығымен бір ғасырға жуық алысып-жұлысып, бірде жеңіп, бірде жеңіліп келсе, Тәуке ханнан кейін Қазақ хандығында орталық биліктің болмауы себепті жоңғарлар жорықтарына тойтарыстар ұйымдастыру ойдағыдай қолға алынбады. Оның көп салдарларының ең ірісі, ең ауқымдысы бәрімізге белгілі – «Ақтабан шұбырынды, алқа көл сұлама» оқиғалары кезіндегі қайғылы жәйттер мен бүгінге дейін адамның көзіне жас келдіретін халықтың «Елім-ай» әні. Дегенменде, қазақ халқы жойылып кетпей, өзінің өмішеңдігін дәлелдеп көрсете алды. Орталық биліктің орындай алмаған міндетін негізінен, қазақ батырлары орындап шықты. XVIII ғасырда қазақ даласында жекелеген батырлар емес, қалың батырлар шоғыры пайда болды. Олардың бәрі дерлік халықтың есінде қалды, ал кейбіреулері өз рулары мен тайпаларының ұранына айналды. Сол себепті де Шоқан Уәлихановтың қазақ халқы үшін «XVIII ғасыр батырлық ғасыры» деп атауы бекер емес.

Қазақ хандығындағы саяси бытыраңқылықты және жоңғар факторын Ресей жақсы пайдаланып, XVIII ғасырдың 30-шы жылдарынан бастап қазақ жеріне ентелеп ене бастайды да, XIX ғасырдың алғашқы ширегінде хандық билік жүйесін жояды. Басқаша айтқанда, Қазақ Еліндегі ғасырлар бойы өмір сүрген және өзіне ғана тән мемлекеттік басқару жүйесінің өмір сүруін тоқтатады. Мемлекеті жоқ ел – нағыз жетім ел. Қазақ елі осы жетімдікті XIX ғасырдың бірінші жартысында әбден көрді. Жерінен айырыла бастаған елдің намысы үшін батырлар алдыңғы қатарға шығып, күреске көтерілді.

Ал жер жаннаты Жетісу өңірінде XVIII ғасырдың соңы мен XIX ғасырдың бірінші жартысында Ресейдің, Қоқан хандығының және Қытайдың мүдделері тоғысып, саяси жағдайды одан әрі өте күрделендіріп, шиеленістіріп жібереді. «Ел ерсіз болмайды» дегендей, осы күрделі кезеңде ел ішінен небір тарихи тұлғалар – сұлтандар, билер, батырлар шығып, ең алдымен осы аймақтағы өз жұртының мүддесіне сай қызмет етті, күрестер жүргізді, елі мен жерлерін сақтап қалуға тырысты. Олардың қатарында күні бүгінге дейін есімдерін елдері ұмытпай келе жатқан тарихи тұлғалар - Тезек төре, Сарыбай би, Саурық батыр, Сұраншы батыр, Әуез Атамқұл батырлар ерекше аталады. Олар туралы ел аузындағы ауызша материалдар архивтік құжаттармен толықтырылып, соңғы жылдары жеке кітап түрінде шығарыла бастады. Оқырмандар назарына ұсынылып отырылған бұл кітап та сол XIX ғасырда Жетісу өңірінің батырлар шоғырындағы тұлғалардың бірі – Әуез Атамқұл батырға(1823-1899) арналып отыр.

Кітаптағы материалдар Әуез Атамқұл батыр және батырмен бірге сол заманда өмір сүрген қарулас, үзеңгілес серіктері жөнінде ел аузынан жинақталған әңгімелерден, батыр туралы тарихи жырлардан, зерттеу еңбектерінен, тарихи очерктерден, тарихи аңыз-әңгімелерден, қазіргі ақындардың арнау өлеңдерінен жинақталған. Ол материалдарда батырдың арғы ата-бабалары, өзінің әке-аталары, батыр өмір сүрген замандағы қалыптасқан дәуір бейнесі, тұлғаның батыр ретінде қалыптасуы, ерліктері, елі үшін күрестері және тағы басқа батырдың өмір жолына қатысты мәліметтер қамтылған.

Берілген материалдарда XIX ортасына таман, әсіресе сол ғасырдың 60 жылдарында қоқандықтардың езгісіне қарсы жетісулық қазақ тайпаларының қарсы көтерілісі жақсы баяндалып, суреттеледі. Одан кейін қазақ жасақтарының орыс әскерлерімен бірге Ұзынағаш шайқасына қатысуы, қоқандықтарға қарсы күресті өрбіте отыра, Пішпек, Тоқмақ, Меркі, Әулиеата қалалары мен бекіністерін азат етуі және сондағы өткен қанды шайқастарда Сұраншы батыр мен оның серігі Әуез Атамқұл батырдың ерліктері шынайы баяндалады. Сайрам қаласын алуда батырдың әрі досы, әрі туысы Сұраншы батыр қаза тауып, сарбаздарға басшылық жасау Әуез Атамқұл батырға өтеді. Шымкент пен Ташкентті алуда Әуез Атамқұл батыр ерлік көрсетеді. Ал одан кейін Сайрам қаласына әкімі міндетіне тағайындалып, қаланы 21 жыл басқарады. Қаланың жойылып кетпей, өркендеуіне күш салған екен. 1899 жылы қайтыс болған батыр денесі туған жеріне әкелінбей, Сайрам қаласы түбіне жерленеді. Бұл күндері бейіті сонда жатыр.

Қазақ халқында ел мен ерге қатысты айтылатын мақал-мәтелдердің бәрі дерлік ердің елі үшін өмір сүргенін, елдің намысы үшін күрескенін айта тұра, одан әрі елдің де ер есімін есте сақтау үшін еңбегінің зор екенін алға тартып, ұмытпауға міндеттейді. Сондай мақал-мәтелдің бірі – «Ел үмітін ер ақтар, Ер атағын ел сақтар» деген тілімізге тиек етіп отырған осы бір асыл сөздің дәл осы кітаптың кейіпкеріне арнайы айтылған ба деп қаласыз. Жалпы алғанда, ел деген ұғымға - біріншіден, халық, ұлт, жұрт ұғымы енсе, екіншіден, оның өмір сүріп отырған кеңістігі – жері мен аумағы да осы ұғымға қосылады. Ал кейде ел мен жер сөздері қатар айтылып, егіз ұғымдар секілді боп көрінеді. Ер ұғымының мәні де осы сөздерден онша алыс емес.

Ғасырлар бойы өмір сүріп келген халқының төл мемлекеті толығымен жойылған тұста дүниеге келген Әуез Атамқұл батырдың иығына ауыр жүк – өз елінің намысын бермеу, жерін қорғау және қоқандықтардан азат ету міндеті тұрды. Батыр баба бұл міндетті абыроймен орындап шықты деуге болады. Сондықтанда қазақ халқының бүгінгі ұрпақтары бабалар рухын ешқашанда ұмытпауы тиіс. Бұл кітап сол мақсаттағы атқарылып жатқан көптеген істердің бірі ғана.

Жалпы, кітап ғылыми-көпшілік және әдеби сипатта жазылған, тілі жатық, оқуға жеңіл. Оқырмандар бұл кітаптан тек қана батыр тұлғалардың өмірі мен ерліктерін ғана емес, сонымен бірге XIX ғасырдың бірінші жартысындағы Жетісу өңірі мен Оңтүстік Қазақстанның саяси, әлеуметтік-экономикалық тарихына қатысты көптеген құнды материалдарды таба алады деп ойлаймын. Қазақ Елінің болашағы үшін қай замандарда болмасын тер төгіп, қан кешкен батыр бабаларымыздың әруақтары риза болып, бүгінгі ұрпақтарды қорғап, жебеп жүрсін!

**Берекет Бақытжанұлы Кәрібаев - ҚР ҰҒА академигі, Қазақстанның еңбек сіңірген қайраткері, әл-Фараби атындағы Қазақ ұлттық университетінің профессоры, тарих ғылымдарының докторы.**